Parlement waarskynlik wéér vanmiddag ontwrigDie parlement tydens die staatsrede (Foto: Elmond Jiyane, GCIS) Die EFF beplan om die ongekende vlakke van ontwrigting in die parlement Woensdagmiddag voort te sit en te vererger, het Maroela Media verneem. Tydens vanoggend se weeklikse geslote vergadering van die hoofswepe van die politieke partye in die parlement, het die EFF openlik gesê dat hul ontwrigting gaan voortgaan en vererger. Dié inligting is vertroulik met Maroela Media gedeel. Die vergadering, wat vertroulik is en gewoonlik redelik kort en saaklik verloop, het na verneem word in soveel chaos ontaard dat dit ure lank voortgesloer het. Die ander politieke partye is verenig in hul standpunt dat die strengste moontlike optrede moet volg. Die strengste moontlike optrede is die verwydering van moeilikheidmakers uit die Nasionale Vergadering deur die parlementêre uitsmyters. Terwyl die ander opposisiepartye die gebruik van geweld teen parlementslede veroordeel, bestaan die kommer dat daar geen ander uitweg gaan wees nie. Na verstaan word, het die ander politieke partye mooi vir die EFF gevra om hulle te gedra op ’n manier wat mense trots sal maak op die parlement, maar die interpretasie is dat die EFF sedert verlede Donderdag soveel isolerende nederlae gely het dat hulle na niemand meer luister nie. Die parlement se verrigtinge begin om twee-uur en word regstreeks op DSTV kanaal 408 uitgesaai.